google/wiki40b huggingface dataset:
William H. Pryor jr.

Bakgrunn

Pryor er født i Mobile i Alabama som sønn av William Holcombe Pryor sr. og hans kone Laura Louise (født Bowles). Han vokste opp i en strengt romersk-katolskpraktiserende familie. Han og hans søsken gikk på McGill–Toolen Catholic High School i Mobile. Han fikk sin bachelor of arts-grad fra Northeast Louisiana University i 1984 (nå University of Louisiana, Monroe) og juristgraden fra Tulane University i 1987, der han var sjefredaktør i Tulane Law Review.

Juridisk karriere

Pryor gjorde tjeneste som juridisk assistent for dommer John Minor Wisdom  ved U.S. Court of Appeals for the Fifth Circuit fra 1987 til 1988. Pryor jobbet som privatpraktiserende advokat fra 1988 til 1995, og var professor II i sjørett ved Cumberland School of Law ved Samford University fra 1989 til 1995. Pryor er også gjesteprofessor ved University of Alabama School of Law.
The Good German

Handling

Sensommeren 1945 er verdens oppmerksomhet rettet mot Potsdam utenfor Berlin. Der er lederne for de mektigste allierte seierherrene samlet for å diskutere Tysklands fremtid. I skyggen av konferansen opplever den amerikanske korporalen Patrick Tully (Tobey Maguire) sin beste periode i livet. Det moralske vakuum i etterkrigstidens Berlin er frigjørende for Tully. Hans to lidenskaper er svartebørshandel og sengekos med prostituerte Lena Brandt.
Så dukker Jake Geismer (George Clooney) opp, og Tullys bekvemme skyggetilværelse blir forstyrret. Geismer er en korrespondent som skal dekke Potsdamkonferansen, og Tully er tildelt rollen som sjåføren hans. Snart viser det seg at Geismer og Brandt var kjærester før krigen. Denne trekantkoblingen kan ikke være tilfeldig. Forbindelsen til stormaktenes drøftelser blir snart farlig tydelig.
Helosciomyzidae

Kilder

Catalogue of Australian and Oceanian Diptera (katalog over Australias og Oseanias tovinger).
Galena Park

Galena Park er en by i Harris County i Texas i USA, innen Houston–Sugar Land–Baytown metropolitan area. Befolkningen var på 10 887 ved folketellingen i 2010.
Angelo Scola

Bakgrunn

Angelo Scola studerte katolsk teologi og filosofi i Milano og Fribourg (Sveits), og tok doktorgraden i begge fag.

Prest

Han ble presteviet i 1970, og studerte videre i München og Paris, samtidig med at han var virksom i den italienske utgaven av avisen Rivista Internazionale Communio.
Mellom 1979 og 1982 var han vitenskapelig medarbeider ved den teologiske høyskolen i Freiburg, først ved lærestolen for politisk filosofi, senere ved lærestolen for moralteologi. Fra 1982 til 1991 arbeidet Scola som professor for teologisk antropologi ved det pavelige institutt for ekteskaps- og familiestudier og ved Lateranuniversitetet i Roma. Samtidig underviste han i kristologi. Fra 1987 var han sekretær for den syvende verdensbispesynoden.

Biskop

Scola ble bispeviet i 1991 og var i fire år biskop av Grosseto. I 1995 trådte han tilbake som biskop av Grosseto og ble president for det pavelige institutt for ekteskaps- og familiestudier. Fra 2002 til 2011, da han ble erkebiskop av Milano, var han patriark av Venezia.

Kardinal

Han ble utnevnt til kardinalprest i 2003.
Scola gjaldt som papabile.
Fylkesvei 3962

Fylkesvei 3962 går mellom Tangvall og Klepland i Søgne kommune. Veien er 1,1 km lang.
Frem til 2019 hadde veien betegnelsen Fylkesvei 166.
200 meter

200 meter er en løpsøvelse i friidrett, og den midterste av tre sprintdistanser som inngår i mesterskap. Starten går i begynnelsen av svingen. Akselerasjonen og de første 100 metrene løpes i sving, mens de siste 100 metrene løpes rett fram på oppløpssiden. De beste 100 meter-løperne er som oftest også gode 200 meter-løpere, men det finnes også eksempler på 200 meter-spesialister (f.eks Pietro Mennea) og løpere som kombinerer 200 meter og 400 meter (for eksempel Michael Johnson). For de beste 200 meter-løperne kan gjennomsnittsfarten være noe høyere enn for de beste 100 meter-løperne, men dette er omtrent utlignet med Usain Bolts fantastiske rekorder i 2009. Verdensrekorden på 200 meter (19,19 sekunder) tilsvarer en gjennomsnittsfart på 10,42 m/s (37,52 km/t), mens tilsvarende for verdensrekorden på 100 meter (9,58 sekunder) er 10,43 m/s (37,57 km/t). 200 meter for herrer var med som olympisk gren første gang 1900 i Paris og for damer 1928 i Amsterdam og siden har distansen alltid vært med på OL-programmet. 200 meter er også en av øvelsene i damenes sjukamp.
Svenska Teatern

Historie

Helsingfors første teaterbygning ble tatt i bruk i 1827. Det var en liten trebygningen i krysset mellom Mikaelsgatan og Esplanaden. Arkitekt var Carl Ludvig Engel. Teateret hadde fra først intet fast ensemble, men huset omreisende teaterselskap, ofte på vei fra eller til St. Petersburg. Teateret ble raskt et populært tilbud, og Engels bygning ble for liten. I november 1860 ble et nytt teater åpnet, på samme tomt som dagens Svenska Teatern. Arkitekt var Georg Theodor von Chiewitz, som bygde i stein. Det første stykket var Princessan av Cypern av Zacharias Topelius og Fredrik Pacius. De første skuespillerne kom fra Pierre Joseph Delands ensemble, som var ansatt ved teatret for sesongen 1860-1861. Bygningen brant ned etter bare tre år, og et nytt bygg ble raskt gjenoppført.
Dagens teaterbygning ble innviet i 1866, og arkitekten var den russiske Nikolaj Benois. Fram til 1887 het teatret Nya Teatern, og da Finska teatern ble etablert skiftet man navn til Svenska Teatern. Teatret ble utvidet i 1935 under ledelse av arkitektene Eero Saarinen og Jarl Eklund. Eksteriøret ble da omformet til en glatt funkisfasade, mens salongen og foajéen ble bevart etter Benois' tegninger. 
Fra tidlig 1900-tall ble teatret ledet av svensker, og også flere av skuespillerne kom fra Sverige. I 1915 ble det offisielt vedtatt at teatret skulle være en nasjonalscene for finlandssvensk teater. Siden 1908 driver teatret sin egen Svenska Teaterns elevskola, noe som bidro til en jevn rekruttering av skuespillere.
NOU 2003:25, Ryssdal-utvalget

NOU 2003:25 «Ny lov om universiteter og høyskoler» er en norsk offentlig utredning (NOU) fra et utvalg som ble oppnevnt ved kongelig resolusjon 6. desember 2002 og som avla sin innstilling for Utdannings- og forskningsdepartementet  23. september 2003. Utvalget ble ledet av advokat Anders Christian Stray Ryssdal, og det blir gjerne referert til som «Ryssdal-utvalget». Foruten Ryssdal besto utvalget av professor Rigmor Austgulen, universitetsdirektør Arne Benjaminsen, forsker, dr. oecon, Camilla Brautaset, professor Nils-Henrik Mørch von der Fehr, sivilindustridesigner Monika Hestad, professor Jan Grund, rektor Bjarne Kvam, professor Inger Johanne Pettersen og ekspedisjonssjef Vidar Oma Steine.
Utredningen la grunnlaget for den nye Lov om universiteter og høgskoler som trådte i kraft 1. september 2005.
Beitstadsundet

Beitstadsundet er en fjordarm av Trondheimsfjorden som går nordover fra Beitstadfjorden og inn til Vellamelen ved Hjellbotn.  Fjorden har en lengde på 13 kilometer og ligger i kommunene Steinkjer og Verran i Nord-Trøndelag. 
Fjorden har innløp mellom Ramberg i vest og Setervika i øst. Fjorden strekker seg nordover til Malm, kommunesenteret i Verran som ligger på vestsiden av fjorden. Ved Malm svinger fjorden skarpt nordøstover. Fjorden er cirka 300-600 meter bred, men ved Hjellbotn blir den langt bredere. Hjellbotn er på det meste 3,5 kilometer fra øst til vest, men bare 1 til 1,2 kilometer fra innløpet i sør og nordover.
Josh Groban

De første årene

Groban har jødisk-amerikansk far (av polsk-russiske immigranter) og norsk-amerikansk mor. Hans norske tippoldemor kom fra Toten. Faren konverterte til kristendommen da han giftet seg med moren hans. Josh debuterte med sang i 7. klasse, men satte karrieren på vent for å forbedre karakterene sine.
Han har opptrådt på Oscar-utdelingen, avslutningsseremonien i vinter-OL i Salt Lake City, Live 8 og Nobels fredspriskonsert. Han har turnert over hele verden, og har en stor fanskare som kaller seg selv «Grobanites». 
Til sammen har Josh Groban solgt over 15 millioner musikkalbum. Han har sunget duetter med store artister som Sissel Kyrkjebø, Celine Dion, Lara Fabian, Sarah McLachlan, Sarah Brightman, Charlotte Church, Faith Hill og Beyoncé.
Ishockey-VM 1992 (pulje A)

Tropper

Troppene ved ishockey-VM 1992 skulle alle bestå av maksimalt 20 utespillere (løpere og backer) og 3 målvakter. Lagene skulle sende inn spillertroppene innen turnerings første direktoratsmøte. Lagene kunne registrere flere spillere fortløpende inntil maksimalantallet var nådd.

Gruppespill

Alle klokkeslett er gitt i lokal tid UTC+02.00.

Sluttspill

Alle klokkeslett er gitt i lokal tid UTC+02.00.
Jupiter LIV

Jupiter LIV, opprinnelig kjent som S/2016 J 1, er en ytre naturlig satellitt til Jupiter. Den ble oppdaget av Scott S. Sheppard i 2016, men oppdagelsen ble ikke kunngjort før 2. juni 2017 via en vitenskapelig journal fra Minor Planet Center. Den er omkring 1 kilometer i diameter, og tilhører den vidt spredte Pasiphaëgruppen.
Silometopus incurvatus

Utseende

Silometopus incurvatus er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og  forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter. 
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Lindisfarne-evangeliene

Lindisfarne-evangeliene er et illuminert manuskript skrevet på latin fra tidlig middelalder i England. Det ble produsert på Lindisfarne, i sin tid også kalt for «den hellige øya», og som ligger utenfor kysten i Northumberland. 
Manuskriptet, som består av evangeliene til Matteus, Markus, Lukas og Johannes, ble skrevet en gang på slutten av 600-tallet eller tidlig på 700-tallet. Teksten er gjort i insulær skrift. Det er generelt betraktet som et av de fineste eksemplene på den unike stilen for religiøs kunst i tidlig middelalder i England, en stil som kombinerte angelsaksiske og keltiske stilelementer, hva som i dag kalles for hiberno-saksisk kunst, eller insulær kunst.
Manuskriptet er fullstendig, skjønt det mangler det opprinnelige omslaget, og er forbausende godt bevart, den høye alderen tatt i betraktning. Det blir i dag oppbevart ved British Library i London hvor det er katalogisert som Cotton MS Nero D.IV.

Historie

Lindisfarne-evangeliene er antatt å være arbeidet til en munk ved navn Eadfrith (Ædfrith), og som ble biskop av Lindisfarne i 698 og døde i 721. Moderne forskning indikerer en datering for manuskriptet rundt år 715 og det er antatt at det ble skapt til ære for den hellige Cuthbert av Lindisfarne. Det er også mulig at Eadfrith fikk boken produsert før år 698 for å kunne feire forhøyningen av Cuthberts relikvier dette året. Evangeliene er rikt illustrert i insulær stil og ble opprinnelig innkapslet i en vakker lærinnbinding dekket med juveler og metallarbeid utført av anakoreten (eremitten) Billfrith på 700-tallet. I løpet av angrep fra norrøne vikinger mot Lindisfarne gikk dette kostbare omslaget tapt, og det ble gjort en erstatning så sent som 1852.
På 900-tallet ble det gjort en oversettelse fra latin til angelsaksisk av evangeliene: en ord-for-ord ordliste ble lagt inn mellom linjene i den latinske teksten av Aldred, domprost ved Chester-le-Street. Dette er den eldste bevarte oversettelsen av evangeliene til gammelengelsk språk.
Evangeliene kan ha blitt fjernet fra Durhamkatedralen i løpet av oppløsningen av Englands klostre på ordre av Henrik VIII, og ble ervervet tidlig på 1600-tallet av sir Robert Cotton fra Thomas Walker, sjefssekretær ved parlamentene. Innholdet av Cotton-biblioteket kom til British Museum på 1700-tallet og derfra til British Library i London da dette ble skilt ut fra British Museum.
Fatimas martyrium

Fatimas martyrium er en årlig sjiaislamsk markering til minne om profeten Muhammeds datter, Fatima az-Zahra. Seremoniene foregår i tyve dager i Jumada-l-Awwal. Fatima, som er kona til Ali ibn Abi Talib, er et ideal for muslimske kvinner på grunn av hennes religiøse dyder.
Skarbøvik

Skarbøvik er en bydel i Ålesund, beliggende på øya Heissa og en del av bybebyggelsen i Sunnmørsbyen (i motsetning til villaområdene på de sør- og østlige delene av bydelen som etter 1968 omfatter hele Heissøya). Byggingen av Steinvågsbrua i 1953 knyttet bydelen tettere sammen med Aspøy og resten av Ålesund bysentrum, ca tre kilometer lenger øst. Bruforbindelsen ble ledsaget av betydelig folkevekst. Fram til kommunesammenslåingen med Borgund i 1967-1968 tilhørte Skarbøvika Ålesunds ytterste og vestligste bydel. Etter sammenslåingen hører hele øya til Ålesund bykommune og har ca. 4000 innbyggere pr. 2013.
Skarbøvik stadion (SIF Stadion) er heimebane for Skarbøvik Idrettsforening og ble åpnet i 1947 med gressbane fra 1953-1954. Det er også hjemmebane for SIF sitt juniorlag SIF jr, bedre kjent som SIF Warriors. Skarbøvik ungdomsskole ble innvidd i 1968, mens Skarbøvik kirke ble vigslet i 1995. Bydelen er ellers kjent for Ålesund akvarium, Atlanterhavsparken.
I Skarbøvika finnes en rekke store fiskeribedrifter og maritime verksteder.
Lokalpolitisk styres bydelen av Heissa og Skarbøvik bydelsutvalg som dekker hele øya.
Utnyttingsgrad trening

Utnyttingsgrad er den gjennomsnittlige prosenten av maksimalt oksygenopptak som utøveren kan oppnå ved en gitt arbeidstid. Når varigheten i en konkurranse øker reduseres utnyttelsesgraden gradvis. En godt trent utholdenhetsutøver kan ha en utnyttingsgrad på 95 % ved løp i 30 min og en utnyttingsgrad på 80% i tilsvarende løp i løpet av 120 min. Dårligere trente utøvere vil ha en lavere utnyttingsgrad. Det er derfor viktig at spesifikk utholdenhetstrening i den aktiviteten/idretten man driver blir gjennomført. Høyt maksimalt oksygenopptak danner grunnlaget, men det er gjerne den med høy utnyttingsgrad som presterer best over tid.
Et eksempel med to maratonløper hvor den ene har (a) 75 ml/kg/min og den andre har (b) 80 ml/kg/min, og a har en utnyttingsgrad på 88% og b på 80%. Da vil a opprettholde en fart tilsvarende 66 ml/kg/min og b 64 ml/kg/min. I likhet med maksimalt oksygenopptak er utnyttingsgraden avhengig av sentrale og perifere faktorer. Mye tyder på at betydningen av perifere faktorer øker i takt med varigheten på arbeidet. Andre faktorer:
•Psykiske faktorer
•Fettforbrenning
•Muskelstyrke
•Glykogenlagrene
•Væske
Utnyttingsgraden bestemmes av muskulære faktorer i større grad enn maksimal oksygenopptak, så spesifikk trening er avgjørende for å øke utnyttingsgraden. Maksimalt oksygenopptak kan måles ganske nøyaktig, mens det er vanskeligere å måle utnyttingsgrad. Et indirekte mål på utnyttingsgraden vil være en melkesyreprofil som gir oss et bilde på hvor stor den anaerobe energifrigjøringen er, og sier en del om hvor lenge man kan holde på før man blir utmattet. Med dette kan man si om treningen har hatt en innvirkning på utnyttingsgraden ved å vurdere endringene i melkesyreprofilen over en treningsperiode.
Lunckeryggen

Lunckeryggen er en fjellrygg i Sør-Rondane i Dronning Maud Land. Høyeste topp er Bernhardtinden (2727 moh.), beliggende lengst sør i fjellryggen. Lunckeryggen strekker ca. 18 km sørover fra Brattnipene mellom Jenningsbreen i vest og Gjelbreen i øst.
Fjellområdet ble flyfotografert under Operasjon Highjump i 1946–47. Kart over området, basert på de amerikanske flyfotografiene, er utarbeidet av Norsk Polarinstitutt.
Lunckeryggen og Bernhardtinden er navngitt etter den norske kartografen Bernhard Luncke (1894–1963).
Happy hour

Happy hour er en engelskspråklig markedsføringsbetegnelse for en tid på døgnet når en bar selger rabattert alkoholholdig drikke. Ett mulig opphav til betegnelsen er den amerikanske marinen, der happy hour i 1920-årene var en forhåndsdefinert forlystelsestime ombord i skip da bokse- og brytekamper fant sted, med det formål å lette på stressfølelsen ved å være til sjøs over lengre tid.
Happy hour er i dag vanlig i barer og restauranter mandag til torsdag, gjerne sent på ettermiddagen mellom klokken 16 og 20. Det er vanlig å innføre happy hour for å tiltrekke kunder på et tidspunkt som gjerne ellers er stille.
I noen land er happy hour forbudt.
I Norge er happy hour lov på steder med skjenkebevilling (serveringssteder).
Torino FC

Historie

Den opprinnelige klubben ble stiftet i 1890 under navnet Internazionale Torino, og skiftet navn til FC Torino i 1906. Klubben vant det første av sine sju ligamesterskap i 1928, etter å ha blitt nektet ligagullet på grunn av påståtte regelbrudd sesongen før. Torinos glansdager var i perioden like etter andre verdenskrig da klubben vant fire strake ligamesterskap, anført av sin superstjerne og kaptein Valentino Mazzola. «Grande Torino», som laget fra denne perioden blir kalt på folkemunne, blir regnet for å være et av Italias beste lag gjennom tidene, og utgjorde grunnstammen i det italienske landslaget.
Grande Torinos dominans sluttet brått 4. mai 1949, da laget var på vei hjem fra en oppvisningskamp i Portugal, og klubbens fly krasjet i Superga-høydene utenfor Torino. Samtlige passasjerer mistet livet, og utslettet hele laget unntatt forsvarsspilleren Sauro Tomà, som ikke ble med på turen på grunn av en kneskade. I 1948/49-sesongens fire siste kamper måtte Torino stille med et rent juniorlag, og som et tegn på respekt gjorde motstanderne det samme. Grande Torino vant sitt siste ligamesterskap posthumt i 1949, og etter ulykken har klubben aldri nådd de samme høydene.
I 1959 rykket Torino ned i Serie B for første gang i klubbens historie, men rykket opp igjen sesongen etter. De neste 30 sesongene var Torino vanligvis på øvre halvdel av tabellen i Serie A, men bortsett fra ligamesterskapet i 1975/76, var klubben aldri noen seriøs mesterskapskandidat. Torino rykket ned i 1989, og har siden da rykket opp og ned noen ganger. Klubben spiller nå i Serie A 2017/18 sensongen.
Torino har ikke så veldig mange meritter i Europa. Europacupene hadde ennå ikke blitt opprettet i klubbens glansdager på 1940-tallet, men Torino kom til finalen i UEFA-cupen i 1991/92, men tapte denne over to kamper mot Ajax.
Omar Bongo

Biografi

Bongo ble valgt til visepresident i mars 1967 og ble president da den sittende presidenten døde 28. november 1967. Han avskaffet ettpartistaten i Gabon, men på grunn av omfattende korrupsjon er innbyggernes mulighet til å utøve demokrati sterkt redusert. Han gav etter for folkets ønsker og avholdt frie valg i 1993 og 1998, der han fikk 51,2 % og 66,6 % av stemmene.
Bongos tredje kone, som døde 14. mars 2009, var datter av den kongolesiske presidenten Denis Sassou-Nguesso. Bongos sønn Ali-Ben Bongo Ondimba gikk seirende ut av presidentvalget 30. august 2009  og ble innsatt som president 16. oktober 2009.
Montour kullkraftverk

Montour kullkraftverk er et kullkraftverk i Derry Township i Montour County, delstaten Pennsylvania i det østlige USA. Det har en installert produksjonskapasitet på 1 624 MW, fordelt på 2 like store blokker/turbiner. Operatør er PPL Generation Co.
Anlegget ble bygget ut i årene 1969–1977. Brenselkilden er bitumenøst kull. Renseanlegget gir gips som sideprodukt. Utslippene av CO₂ i 2007 var totalt 8 964 mill. tonn.
Peder Ringeneie

Bakgrunn

Peder var sønn av husmannen Ole Hansen og dennes hustru Berthe Rolfsdatter. Peder vokste opp på Kleven i nærheten av Billingstad, under dysfunksjonelle familieforhold. Den 5. juni 1844 giftet han seg med Anne Larsdatter Jammerdal, og et år senere fikk de en sønn Olaus. Ekteparet levde stort sett fra hverandre, grunnet deres fattigdom som gjorde at han måtte arbeide som tjener på Ringen mens hun arbeidet på Tanum. Senere flyttet ekteparet sammen på Haugsvollen. Peder arbeidet fremdeles som tjener på Ringen gård, og etablerte i den forbindelse en liaison med den derværende Birgit Asledatter fra Hallingdal.

Forbrytelse

Den 23. november 1846 dro Peder Ringeneie og hans hustru i skogen for å hente ved. Ved Peterskleiva drepte Peder Anne Larsdatter med øks.

Etterforskning

Peder Ringeneie anmeldte selv sin hustru som forsvunnet. Liket ble funnet og det var åpenbart at kvinnen var myrdet. Den 13. desember 1846 ble Peder arrestert, mistenkt for mordet. Under påvirkning fra sin sjelesørger tilsto han etter få dager. Motivet var at han hadde etablert forhold til Birgit Asledatter.
Ĝ

Ĝ (G med cirkumfleks) er den niende bokstaven i esperantos alfabet. Den har lydverdien /dʒ/. Bokstaven skrives som G med cirkumfleks slik at lånord med latinsk opphav, vil ligne mer på originalen, enn om et annet tegn hadde blitt valgt. (ĝenerala (generell) er i form veldig likt det engelske general.)
Den fonetiske forskjellen mellom ĝ og ĵ, som har verdien /ʒ/, er minimal. Det sies at dette er en fonetisk forskjell som er veldig kunstig, siden den ikke finnes i noe naturlig språk. Dette kan, igjen, være motivert av å skulle opprettholde ordenes utseende så mye som mulig. Forskjellen mellom de to, minner i så måte om forskjellen mellom c /dʒ/ og j /ʒ/, på tyrkisk, der c brukes i tyrkiske ord, mens j brukes kun i lånord fra andre språk.
Norway Chess 2014

Norway Chess 2014 arrangeres i Stavanger-regionen i perioden 2.–13. juni.
Norgesrekordhistorikk på 200 m fri

Oversikt over utviklingen av norgesrekorder på 200 m fri svømming for både langbane (50 meter) og kortbane (25 meter).
Sist oppdatert: 15. desember 2018
Inntrengeren

Handling

Hustruen vil at hun og mannen skal gjøre seg av med en eldre bil, en Citroën. Mannen er i starten uvillig, ettersom hans far gav ham den. Når kona forteller hvor ofte mannen selv har reparert bilen den senere tiden, følger han konas plan. De setter doningen på en sidevei, gjør hærverk på den og tar taxi hjem. Bilen vil ha hevn...
Skiros

Geografi

Øya Skiros består av 209 km², men inntil den er det også noe få, mindre øyer uten bosetning. Det totale området er således på 223 km². Den nordlige delen av øya er dekket av skog og har fjellet Olympos på 403 meter over havet (ikke til å forveksles med Hellas største fjell Olympos på 2 917 meter som ligger i østlige Hellas). Den sørlige delen av øya er dominert av det største fjellet, Kokila på 792 meter, og med berglendt og nakne omgivelser. Det er mange strender langs kysten. 
Øyas hovedstad heter også Skiros (eller lokalt Khora). Den viktigste havnen er Linaria og ligger på vestkysten. Øya har en festning, kastro, som ble reist under den venetianske okkupasjonen på 1200-1400-tallet e.Kr.; et bysantinsk kloster dedikert den hellige Georgios som ble grunnlagt i 962 og som siden dominerte øyas religiøse og økonomiske liv, graven til den engelske poeten Rupert Brooke (1887–1915), kjent for sine idealistiske krigssonetter, i havnen Tris Boukes.
Øya har sin egen rase med ponnier, skyrosponni.

Historie

I henhold til gresk mytologi døde Thesevs på Skyros. Han var helten som befridde athenerne fra kong Minos ved å drepe tyren Minotauros. Neoptolemos, sønn av Akilles, var fra Skiros, slik som det er fortalt i Sofokles’ drama Filoktetes (409 f.Kr.) i linje 239.
I 475 f.Kr. beseiret den athenske generalen Kimon dolopianerne og erobret hele øya. Fra da av var øya en del av det athenske sjøforbundet og senere underlagt bystaten Athen. Kimon hevdet for øvrig å ha funnet levningene av Thesevs som han tok med seg tilbake til Athen.
I 340 f.Kr. tok makedonerne over øya og beholdt den til 192 f.Kr., da kong Filip V og den romerske republikk ga den tilbake til Athen.
Rupert Brooke, den berømte engelske poeten, er gravlagt på Skiros etter å ha dødd om bord på et fransk hospitalskip som lå fortøyd utenfor øya i 1915 under den første verdenskrig. I byen Skiros er det reist en idealisert statue av dikteren som ble avdekket i 1931, utført av Michael Tombros.

Transport

Skiros har en nasjonal flyplass med en rullbane. Et eget fergeselskap har ruter til øya i løpet av feriesesongen og går da to ganger om dagen fra Kymi til Linaria på Skiros. I vintermånedene går fergen bare en gang om dagen.